Bekendstelling: Nissan se nuwe Micra beïndruk | Maroela Media
Die nuwe Nissan Micra (Foto: Nissan)
Nissan het die afgelope jaar 'n reusetaak aangepak. Nissan wou 10%-markaandeel in die passasiersegment behaal. Aangesien Nissan in die afgelope paar jaar nie juis veel sterk mededingers in daai segment gehad het nie, kon ek nie insien hoe hulle dit wou bereik nie. Juke en Qashqai is uitskieters, maar as 'n mens kyk waar Nissan was met die eerste Almera en Xtrail het ek hom eintlik jammer gekry.
Xavier Gobille, besturende direkteur: verkope, bemarking en naverkope van Nissan Suid-Afrika, het 'n jaar gelede gesê hy wil ses nuwe modelle aan Suid-Afrika bekendstel. Hulle het begin met 'n laer B-segmentmededinger, die ou Micra wat as Micra Active bekendgestel is. Dink Polo en Vivo – selfde resep. Toe kom 370Z, Xtrail, Qashqai, Patrol en nou die allernuwe Micra.
Dié Micra is op Renault se Clio gegrond – te danke aan die Renault/Nissan/Mitsubishi-verbintenis. Geensins 'n slegte beginpunt nie, maar op die een of ander manier het Nissan die kajuit van die Micra 'n gevoel van beter gehalte gegee. Dieselfde 900 cc-driesilinderturbopetrolenjin doen diens in die Micra: 66 kW en 140 Nm; 0 tot 100 km/h neem 12.1 sekondes en die Micra sal aanhou draf tot 'n topspoed van 170 km/h. Nie te versmaai nie. Die vyfspoedhandrat hou die toere reg vir Suid-Afrikaanse spoedgrense en teen 120 km/h loop die Micra mooi bultop en -af.
Tydens die bekendstelling het ons asemrowende reën teengekom in die Kaap. Stormwinde en stortreën het nie die Micra van spoor gegooi nie. Die wind het beslis probeer – maar ek moet bieg, die Micra het met sterk stewels die 340 km-roete aangedurf, boonop sonder enige kwale.
Soos vroeër gesê, die binneruim voel vir my lekker volwasse en van baie goeie gehalte. Die sagter materiale op die paneelbord beïndruk. Die klankstelsel is toegerus met Apple CarPlay, 'n ware aanwins vir dié voertuig. Outomatiese ligte en reënveërs het gehelp sodat ek net op die pad kon konsentreer in die verskriklike reënbui. Beenruimte agter lyk heel in die kol, en die kattebak eintlik lekker groot vir dié klas voertuig.
Ritgehalte is lekker gemaklik en die Micra is meer gerat vir gemak as vir om 'n baan jaag. Ek sal beter verslag lewer oor ritgehalte en padhouvermoë sodra ons meer tyd, asook in ander weerstoestande en paaie, met die Micra deurgebring het. Vir eers sal ek sê, die Micra is nou 'n ware mededinger in dié segment en kan sy man staan tussen Fiesta, Yaris en Polo – na gelang van jou smaak en waarna jy op soek is.
Nissan Micra 66kW Turbo Acenta R257 400
Nissan Micra 66kW Turbo Acenta Plus R272 400
Die reeks word gedek deur Nissan se 6 jaar/150 000 km-waarborg en 3 jaar/90 000 km-diensplan. Diensintervalle is elke 15 000 km.
Iets wat ek al lankal oor wonder: Wie vat gedurig aan hul motor se paneelbord?
Joernaliste raak liries oor hoe 'n "sagte" paneelbord konsuis so goed is, maar wanneer vat enigiemand dan daaraan? Ek vat nooit aan my kar se paneelbord nie – hoekom sou ek? daar is geen rede om daarop te leun of dit te streel of enigiets nie.
Ek verstaan regtig nie hoekom dit dan soveel beter is dat 'n paneelbord sag moet wees nie.
Die voorkoms is nie wonderlik nie, prys ook hoog. VW Polo Vivo 'n better opsie om na te kyk.
Te hoog geprys vir so klein karretjie en te veel fieterjasies wat kan moeilikheid gee.Die Suzuki gaan hom slae gee.
Teen daardie prys kan mens 'n hele rits Sjinese voertuie koop wat jou die twee jaar diens sal gee as mens elke twee jaar inruil. Prys en motor kom nie ooreen nie! 66kw, 140Nm, ons het in die sewintiger jare sulke karre gehad?